钦定古今图书集成/明伦汇编/闺媛典/第023卷 > 卢善观妻李氏
## 钦定古今图书集成/明伦汇编/闺媛典/第023卷 > 卢善观妻李氏

按李华《李夫人传》：“夫人赵郡李氏，讳某，字某，号惠日。
自后魏义丰懿公璨，七代至明经君元福，道义德礼，
归于一门。魏史所谓‘事亲孝谨，风度审正’是也。年十
三，归于贵卿丞范阳卢公善。观。崔夫人待子妇甚严，
年高多疾，自夫人奉侍，体气日和，姑视夫人，爱子如
也。夫人奉养姑，慈亲如也。抚下掩其小过，因而诲之，
则大过无从生矣。”姑怒责幼贱，夫人则跪请曰：“此诚
违尊教，宜降责。新妇不安，请引外惩耻。”既而轻罚复
命，姑或未厌，则曰：“责诚未塞，伏以尊慈，恐他日追怜，
伤尊之心。”崔夫人抚而笑曰：“李新妇不唯安吾，兼变
吾性。”自是委以家政，其柔明婉敏，皆此类也。卢公尝
为宕州司法参军，夫人随官西南，羌戎，不知长幼之
别。夫人之威仪敬顺，闻于殊俗，羌戎化焉。太夫人因
疾丧明，夫人奉衣则安，奉膳则饱，每曰：“此女在侧，吾
忘失明。”及居忧，泣血三年，终身衔戚。《论语》《诗》《书》《礼》《传古史箴颂，近世调赋合于雅者，尽讽之。善鼓琴，幽闲
自娱，志普门之教，肹蚃符应。六姻孤幼，归夫人者，如
不孤焉。开元元年终，春秋五十。无子。有女一人，孝慈
明惠，如夫人之德，归于安邑令赵郡李公。“遗孤检校
吏部员外华”，不及逮事，感慕罔极，闻于外家，十不存
一。哀书大略，敢告史官。